Kommissionens beslutning

af 18. november 2002

om anmodning om undtagelse i henhold til bilag III, stk. 2, litra b), og artikel 9 i Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget

(meddelt under nummer K(2002) 464)

(Kun den danske udgave er autentisk)

(2002/915/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(1), særlig bilag III, stk. 2, litra b), og

ud fra følgende betragtninger:

(1) I henhold til bilag III, stk. 2, litra b), i direktiv 91/676/EØF skal en medlemsstat, hvis den tillader andre mængder husdyrgødning pr. hektar hvert år end den mængde, der er anført i bilag III, stk. 2, og i bilag III, litra a), underrette Kommissionen, som undersøger medlemsstatens begrundelse herfor efter fremgangsmåden i artikel 9 i direktiv 91/676/EØF.

Disse mængder skal fastsættes, således at de ikke hindrer opnåelse af formålet, som angivet i artikel 1 i direktiv 91/676/EØF, og der skal ligge objektive kriterier til grund for dem, f.eks.:

- lang vækstsæson

- afgrøder, der optager meget kvælstof

- højt nedbørsoverskud i den sårbare zone

- jordbund med usædvanlig høj denitrifikationsevne.

Denne beslutning gælder specielt det første og det andet af de ovennævnte kriterier.

(2) Danmark meddelte den 2. juli 1998 Kommissionen, at landet havde til hensigt at anvende en undtagelse i henhold til bilag III, stk. 2, litra b), i direktiv 91/676/EØF med hensyn til det handlingsprogram, der er udarbejdet i medfør af artikel 5 i direktivet, og supplerede denne anmodning med teknisk dokumentation den 2. december 1999, 30. juni 2000, 20. november 2000 og 8. oktober 2001.

(3) Danmark har til hensigt at tillade tilførsel af husdyrgødning svarende til 230 kg kvælstof pr. hektar om året på specifikke kvægbrug med gennemsnitlig 90 % af det landbrugsareal, der er til rådighed for tilførsel af husdyrgødning, dyrket med græs, græsefterafgrøder eller roer, og andre afgrøder, der udlægges med græs med lavt kvælstofudvaskningspotentiel.

(4) Der vil ikke blive dyrket bælgplanter eller andre kvælstoffikserende planter på disse bedrifter, og kløverbestanden i græsmarker begrænses med passende metoder.

(5) Denne undtagelse gælder for omkring 10 % af det samlede antal dyreenheder i Danmark baseret på N-ækvivalent i husdyrgødning og 5 % af hele landbrugsarealet.

(6) Kvægbrug med over 250 dyreenheder skal indhente godkendelse efter den danske gennemførelse af direktivet om integreret forureningsforebyggelse og -kontrol fra de kommunale myndigheder, der sikrer, at brugen af husdyrgødning er i overensstemmelse med de lokale vandbeskyttelseskrav. De kvægbrug, der i de næste otte år skal godkendes, svarer til 6-8 % af den nationale kvægbestand.

(7) Udvikling af økologisk landbrug er af høj prioritet for den danske regering. Økologiske kvægbrug tillader kun 140 kg kvælstof pr. hektar og reducerer følgelig N-udvaskningen med over 10 %. Økologiske malkekvæghold omfattede i 1998 omkring 50000 dyreenheder, svarende til 5 % af den nationale kvægbestand, og prognoserne for 2003 er, at økologiske malkekvæghold vil omfatte 130000 dyreenheder, svarende til 15 % af den nationale kvægbestand.

(8) Danmark meddelte den 6. juni 1997 Kommissionen lovbestemmelserne til at gennemføre direktivet i dansk lovgivning. Danmark meddelte den 2. juli 1998 Kommissionen tillægsbestemmelserne for fuldt ud at gennemføre direktivet. Lovgivningen, som den er blevet meddelt, anses for at være i overensstemmelse med direktivet. Bestemmelserne i den pågældende lovgivning gælder ligeledes for den meddelte undtagelse.

(9) Der opstilles handlingsprogrammer med henblik på at opnå målsætningerne for vandmiljøet gennem passende reduktionsmål for udledninger af næringsstoffer, dvs. fjernelse af punktkildeudledninger fra landbrug og nedbringelse af udvaskningstab til et niveau, der svarer til et gennemsnit på ca. 50 kg kvælstof pr. hektar om året, der vil sikre overensstemmelse med direktivets formål om højst 50 mg/l nitrat i grundvandet.

(10) Danmarks gennemførelse af nitratdirektivet er baseret på en streng fortolkning af direktivets bestemmelser, i denne forbindelse specielt ved beregning af dyreenheder, gødningens kvælstofindhold og fastsættelse af det landbrugsareal, der er til rådighed for tilførsel af husdyrgødning.

(11) Den danske gennemførelse af nitratdirektivet sigter mod at sikre fuldstændig opfyldelse af direktivets miljømål som fastsat i artikel 1.

(12) Det nationale overvågningsprogram, der er indført i udprægede landbrugsområder, bidrager til at demonstrere virkningerne af tiltagene under handlingsprogrammerne. Resultaterne vil bidrage til beslutningsgrundlaget for yderligere foranstaltninger eller stramninger, hvis det viser sig, at de allerede trufne foranstaltninger ikke er tilstrækkelige til at opfylde direktivets mål i artikel 1.

(13) Formålet med det nationale overvågningsprogram er at vise:

- udviklingen i landbrugets bidrag til vandforureningen

- forbindelserne mellem landbrugspraksis og udledning af næringsstoffer i miljøet

- reduktion i mængden af næringsstoffer i vand, der forlader rodzonen, indtil det når vandløb

- udvikling i næringsstofindholdet i overfladenært grundvand

- udvikling i landbrugets anvendelse af næringsstoffer

- omfanget af og udviklingen i udledning fra landbrugsarealerne.

(14) Det danske handlingsprogram for gennemførelse af nitratdirektivet indeholder en omfattende række generelle regler med standarder for staldbyggeri, gødningsopbevaringsanlæg, udbringning af husdyrgødning og gødningshåndtering. Disse regler er fastsat i love og bekendtgørelser.

(15) Den del i gennemførelsen, der vedrører gødningshåndtering, omfatter krav til staldbygningers udformning hvad angår tilstrækkelig dræn og indsamling af al husdyrgødning og flydende affald, ni måneders opbevaringskapacitet, tæt flydelag på gylletanke og begrænsning af udbringning af husdyrgødning til bestemte tidspunkter af året. Myndighederne har indført kontrol for at sikre overensstemmelse med disse regler.

(16) Hver husdyrbedrift skal sikre balance mellem agerland og antal dyreenheder svarende til 170 kg kvælstof pr. hektar i husdyrgødning (210 kg N/ha for kvægbrug) indtil 2002, og efter 2002 skal balancen svare til 140 kg N/ha (170 kg N/ha for kvægbrug). Arealer, der er til rådighed for tilførsel af husdyrgødning, omfatter ikke arealer, der ikke kræver gødskning, arealer, hvor husdyrgødning ikke kan udbringes under normale betingelser, og udtagne arealer.

(17) Kvælstofindholdet i husdyrgødning forstås som mængden af totalkvælstof i husdyrgødning minus fordampningstab af ammoniak i stalde og under opbevaring (10 % fordampningstab er det maksimalt tilladte ved beregninger).

(18) Som led i gennemførelsen fastsættes et øget krav til udnyttelsen af kvælstofindholdet i husdyrgødning fra de nuværende 60 % (for kvæggylle) til mindst 65 % i gødningsåret 2001/02. En reduktion af normerne for kvælstofgødning med 10 % under det økonomisk optimale fastsættes; normerne fastlægges hvert år på basis af talrige jordprøver.

(19) Landbrugsbedrifter skal hvert år udarbejde en sædskifte- og gødningsplan, der dækker perioden 1. august til 31. juli. Disse planer indsendes til den ansvarlige myndighed. Sædskifte- og gødningsplaner for perioden 1. august til 31. marts det efterfølgende år skal være tilgængelig for myndighederne senest 1. september. Den 31. marts skal planerne for hele perioden foreligge. Sædskifteplaner skal specificere de grønne afgrøder (efterafgrøder, vintersæd og afgrøder med lang vækstperiode). Gødningsplaner skal anføre anslåede kvælstof- og fosforbehov ifølge det økonomisk optimale og specificere arten af den anvendte gødning (f.eks. husdyrgødning, spildevandsslam, handelsgødning). Gødningsplanen skal omfatte en kortskitse med de enkelte markers placering. Planerne skal revideres senest syv dage efter en ændring i landbrugsdriften for at sikre overensstemmelse mellem planer og den faktiske landbrugsdrift. Disse bestemmelser indgår i love og bekendtgørelser.

(20) Gødningsnormer, afgrøders kvælstofbehov og forholdet mellem dem indbyrdes udtrykt ved tilladt gødskning er fastsat i bekendtgørelser.

(21) Empiriske modeller og beregninger, der er beskrevet i den danske meddelelse, baseret på mængder af husdyrgødning og handelsgødning, afgrøder og jordtyper viser, at der kan opnås en kvælstofudvaskning på under 50 kg kvælstof pr. hektar om året med nogle supplerende forebyggende tiltag inden for landbrugsdriften. Ovennævnte modeller og beregninger peger på, at overensstemmelse med målet på maksimalt 50 mg pr. liter kvælstof i grundvandet på oplandsniveau opnås, når der er taget højde for denitrifikation.

(22) De af Danmark forelagte beregninger viser, at der er mulighed for yderligere at reducere mængden af handelsgødning for at sikre højere effektivitet i kvælstofoptagelsen fra udbragt gødning, hvis der ved overvågning skulle vise sig behov for reduktion af den samlede tilførsel af kvælstof. Yderligere reduktion af udvaskning skal sikre overensstemmelse med ovennævnte mål for udvaskning.

(23) Hvert andet år forelægges der kort over procentdelen af arealer, der dyrkes i henhold til denne beslutning.

(24) Der vil blive forelagt resultater af repræsentativ overvågning af intensive kvægbrug inden for et overvågningsprogram for landbrug, der omfatter ca. 1500 ha landbrugsarealer, og som vedrører de forhold, der omfattes af denne beslutning, for at vise overholdelse i praksis af betingelserne i denne beslutning.

(25) Denne beslutning gælder inden for rammerne af de danske handlingsprogrammer, der er vedtaget for årene 1999-2003.

(26) Kommissionen, der har gennemgået begrundelsen for Danmarks anmodning, er forvisset om, at den fastsatte mængde og betingelserne for anvendelse ikke vil få negative virkninger for at nå direktivets mål, som fastlagt i artikel 1.

(27) De foranstaltninger, der fastsættes i denne beslutning, er i overensstemmelse med udtalelse af 6. december 2001 fra den komité, der er nedsat i henhold til artikel 9 i direktiv 91/676/EØF -

VEDTAGET FØLGENDE BESLUTNING:

Artikel 1

Danmarks anmodning, der blev forelagt Kommissionen ved brev af 2. juli 1998, om en undtagelse i henhold til bilag III, stk. 2, litra b), i direktiv 91/676/EØF, godkendes på de i det følgende fastlagte betingelser.

Artikel 2

Definitioner

I denne beslutning forstås ved:

- "Kvægbrug": husdyrbrug med mindst tre dyreenheder, hvor mindst to tredjedele af dyreenhederne udgøres af kvæg

- "Græs": permanente eller græsarealer i omdrift (græsarealer i omdrift henligger som regel under fire år)

- "Afgrøder udlagt med græs": ensilagekornarter, ensilagemajs og/eller vårbyg udlagt med græs før (majs) eller efter høst, hvorved græsefterafgrøden fungerer som en fangafgrøde til biologisk tilbageholdelse af kvælstofoverskud i vinterperioden

- "Roer": foderroer.

Artikel 3

Anvendelsesområde

Denne undtagelse gælder på individuel basis for kvægbrug, hvor over 70 % af sædskiftet udgøres af særlig kvælstofoptagende afgrøder med lang vækstsæson. Landmænd indsender hvert år en ansøgning til de ansvarlige myndigheder og forpligter sig skriftligt til at overholde de betingelser, der er anført i artikel 4 og 5.

Artikel 4

Tilførsel af husdyrgødning og andre gødningsstoffer

Mængden af husdyrgødning, der tilføres hvert år på markerne på kvægbrug, herunder fra dyrene selv, må ikke overstige en husdyrgødningsmængde svarende til 230 kg N på følgende betingelser:

- Den samlede kvælstoftilførsel skal svare til næringsstofbehovet for den pågældende afgrøde og tilførslen fra jorden, idet gødningsnormen fastsættes til 10 % under det optimale økonomiske niveau.

- Hver bedrift udarbejder en gødningsplan og et gødningsregnskab.

- Hver bedrift indsender en gang om året en ansøgning sammen med gødningsregnskabet til den ansvarlige nationale myndighed og accepterer, at der foretages stikprøvekontrol.

- Periodisk efterår og forår foretages der N- og P-analyse af jorden af de landmænd, der er omfattet af undtagelsen (mindst hvert tredje år pr. 5 ha), for at sikre en mere nøjagtig gødskning.

- Der må ikke udbringes gødning om efteråret, før et græsareal pløjes, og pløjning skal efterfølges af en kvælstofkrævende afgrøde.

Artikel 5

Plantedække

1. På 70 % eller mere af de arealer, der er til rådighed for tilførsel af husdyrgødning på de pågældende kvægbedrifter, skal der dyrkes græs, græsefterafgrøder eller roer og andre afgrøder udlagt med græs med lavt kvælstofudvaskningspotentiale.

2. Græsefterafgrøder må ikke pløjes før den 1. marts for at sikre permanent plantedække af dyrkningsarealet for at genvinde efterårstab af kvælstof i jordlagene og begrænse vintertab.

3. Græsarealer i omdrift skal pløjes om foråret.

Artikel 6

Overvågning

1. To kort, der viser den procentdel af bedrifter og procentdel af det dyrkede areal, der omfattes af undtagelsen i hver kommune i Danmark, revideres hvert år og sendes til Kommissionen, første gang i sidste kvartal af 2002.

2. Der skal foretages undersøgelser og løbende næringsstofanalyse i henhold til det nationale overvågningsprogram på referencesteder med sand- og lerjorder med henblik på at tilvejebringe data om lokal arealanvendelse, sædskifte og landbrugspraksis på kvægbrug. Disse data kan anvendes til modelbaserede beregninger af omfanget af kvælstofudvaskning fra marker, hvor der udbringes op til 230 kg kvælstof i form af husdyrgødning, baseret på videnskabelige principper.

3. For at dokumentere, at undtagelsen ikke får uønskede virkninger for opfyldelsen af det nationale handlingsprogram og direktivet, etableres der et net af prøveudtagning fra grøfter med drænvand og af lavt grundvand som landbrugsovervågningssteder i henhold til det nationale overvågningsprogram for at tilvejebringe data om kvælstofindholdet i det vand, der forlader rodzonen og tilløber grundvandssystemet.

Artikel 7

Rapportering

Resultaterne af overvågningen sendes hvert år til Kommissionen med en sammenfattende vurdering (kontrol på bedriftsniveau) og udviklingen i vandkvaliteten (baseret på overvågning af udvaskning fra rodzonen og overflade-/grundvandskvalitet og modelbaserede beregninger). Efter en indledende vurdering forelægges de første resultater ved udgangen af 2002 og en anden rapport ved udgangen af 2003.

Artikel 8

Gyldighed

Denne undtagelse gælder indtil 1. august 2004.

Artikel 9

Forlængelse

På anmodning fra de danske myndigheder kan Kommissionen forlænge undtagelsesperioden under hensyntagen til bl.a. resultaterne af overvågningen.

Artikel 10

Denne beslutning er rettet til Kongeriget Danmark.

Udfærdiget i Bruxelles, den 18. november 2002.

På Kommissionens vegne

Margot Wallström

Medlem af Kommissionen

(1) EFT L 375 af 31.12.1991, s. 1.